32010R0468
L 131/22
SLUŽBENI LIST EUROPSKE UNIJE
UREDBA KOMISIJE (EU) br. 468/2010
od 28. svibnja 2010.
o popisu EU-a plovila koja se bave nezakonitim, neprijavljenim i nereguliranim ribolovom
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova, o izmjeni uredbi (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredbi (EZ) br. 1093/94 i (EZ) br. 1447/1999 (1), a posebno njezine članke 27. i 30.,
budući da:
(1)
Poglavlje V. Uredbe (EZ) br. 1005/2008 utvrđuje postupke za određivanje ribarskih plovila koja se bave nezakonitim, neprijavljenim i nereguliranim ribolovom (NNN ribarska plovila), kao i postupke za utvrđivanje popisa EU-a takvih plovila. Članak 37. te Uredbe predviđa radnje koje se poduzimaju protiv ribarskih plovila koja su uvrštena na popis.
(2)
U skladu s člankom 27. Uredbe (EZ) br. 1005/2008, popis EU-a treba sadržavati NNN ribarska plovila koja utvrdi Komisija.
(3)
U skladu s člankom 30. te Uredbe, popis EU-a također obuhvaća ribarska plovila koja su uvrštena na popise NNN ribarskih plovila koje utvrđuju regionalne organizacije za upravljanje ribarstvom.
(4)
Sve dok Komisija izravno ne utvrdi ostala ribarska plovila kao plovila koja se bave nezakonitim, neprijavljenim i nereguliranim ribolovom, popis EU-a obuhvaća samo plovila koja se nalaze na popisima NNN ribarskih plovila koje su utvrdile regionalne organizacije za upravljanje ribarstvom.
(5)
Mjere predviđene u ovoj Uredbi u skladu su s mišljenjem Upravljačkog odbora za ribarstvo i akvakulturu,
DONIJELA JE OVU UREDBU:
Članak 1.
U smislu ove Uredbe „popis EU-a NNN plovila” znači popis ribarskih plovila koja se bave nezakonitim, neprijavljenim i nereguliranim ribolovom kako je navedeno u članku 27. Uredbe (EZ) br. 1005/2008.
Članak 2.
Popis EU-a NNN plovila utvrđen je u Prilogu.
Ova Uredba stupa na snagu sedmi dan od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. svibnja 2010.